เงินบาทเปิด 32.58/60
ธนาคารกรุงศรีอยุธยา รายงาน&nbsp; เงินบาทเปิด 32.58/60 จับตาม็อบแดงยกพลไปราบ 11 อาจกดดันบาทอ่อน
15 มี.ค. 2553

ธนาคารกรุงศรีอยุธยา รายงาน  เงินบาทเปิด 32.58/60 จับตาม็อบแดงยกพลไปราบ 11 อาจกดดันบาทอ่อน
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.58/60 บาท/ดอลลาร์ ใกล้เคียงกับเย็นวันศุกร์ที่ปิดตลาดที่ระดับ 32.55/58 บาท/ดอลลาร์ 
ปัจจัยสำคัญที่จะมีผลต่อค่าเงินบาทวันนี้ คือ การเมืองในประเทศ เรื่องการชุมนุมของกลุ่มแนวร่วมประชาธิปไตยต่อต้านเผด็จการแห่งชาติ(นปช.) หรือกลุ่มเสื้อแดงที่วันนี้จะเคลื่อนพลจาก ถ.ราชดำเนิน ไปรอฟังคำตอบที่กองพันทหารราบที่ 11 มหาดเล็กรักษาพระองค์(ร.11 รอ.) ว่ารัฐบาลจะตัดสินใจประกาศยุบสภาหรือไม่ ซึ่งหากการชุมนุมวันนี้ผ่านไปด้วยดีไม่มีความรุนแรงก็คาดว่าเงินบาทยังคงอยู่ในระดับนี้ต่อ แต่หากมีความรุนแรงก็อาจจะทำให้เงินบาทอ่อนค่าไปมากกว่าระดับ 32.75 บาท/ดอลลาร์
"ต้องดูว่าเคลื่อนไปแล้วมีอะไรหรือเปล่า เพราะถ้าไม่มีอะไรรุนแรงเงินบาทก็น่าจะอยู่ในระดับนี้ หรืออาจจะขยับขึ้น(อ่อนค่า)เล็กน้อยไม่เกิน 10 สตางค์...การเมืองในประเทศวันนี้เป็นปัจจัยหลัก และอาจมีเรื่อง flow ของเงินที่เข้ามาลงทุนในตลาดหุ้นไทย" นักบริหารเงิน ระบุ
ส่วนสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 90.70/74 เยน/ดอลลาร์ ส่วนเงินยูโรอยู่ที่ระดับ 1.3770/3773 ดอลลาร์/ยูโร
นักบริหารเงิน คาดว่า เงินบาทวันนี้จะเคลื่อนไหวอยู่ในกรอบ 32.50-32.70 บาท/ดอลลาร์